છેલ્લાં ૪૫ વર્ષથી મોહમ્મદ રફીનાં ગીતોનો કાર્યક્રમ રાજેન્દ્ર ગઢવી કરી રહ્યા છે. ૧૯૭૦માં મેટ્રો પાસે આવેલા રંગભવન નામના ઓપન થિયેટરમાં હજારોની મેદની વચ્ચે પહેલવહેલી વાર તેમણે સ્ટેજ-શો કર્યો હતો. સંગીત-જગતના દિગ્ગજો આ કાર્યક્રમમાં સામેલ થયા હતા, જેમાં તેમણે ‘ટૂટે હુએ ખ્વાબોં ને’ ગીત ગાઈને કાર્યક્રમની શરૂઆત કરી હતી અને લોકો મંત્રમુગ્ધ થઈ ગયા હતા. ત્યારથી શરૂ થયેલો સિલસિલો આજ દિન સુધી અવિરતપણે ચાલી રહ્યો છે. કોઈ પણના અવાજમાં ગાઈ શકવાની ક્ષમતા ધરાવતા રાજેન્દ્રભાઈ મોહમ્મદ રફીની વાત આવે છે ત્યારે નમþતાપૂર્વક કહે છે, ‘રફી લેજન્ડ હતા. તેમના અવાજની ખાસિયતને ક્યારેય કૉપી કરી જ ન શકાય. હું મારા કાર્યક્રમના પ્રારંભમાં હંમેશાં કહેતો હોઉં છું કે વૉઇસ ઑફ રફી હું નથી. બની પણ ન શકું. હું જ શું, રફીસાહેબ જેવી શખ્સિયત અને રફીસાહેબ જેવી અવાજની દૌલતને કૉપી ન કરી શકાય. પરંતુ રફીસાહેબ જેવું ગાવાના પ્રયત્નો કરી શકાય. એ હું કરી રહ્યો છું. શ્રોતાઓએ એમાં મને ખૂબ આવકાર્યો છે એ મારા માટે અહોભાગ્યની વાત છે કે આટલા મોટા દિગ્ગજ કલાકારના અવાજને હું ક્યાંક થોડોક પણ ન્યાય આપી શક્યો છું. રફીસાહેબની એ મહાનતા છે કે વિશ્વભરમાં તેમના જન્મદિને અને સ્વર્ગવાસના દિવસે પ્રોગ્રામો થાય છે. તેમના અવાજની અને વ્યક્તિત્વની એ કાબેલિયત જ છે કે વર્ષો પછી પણ તેઓ ભુલાયા નથી અને આવનારાં કેટલાંય વર્ષો સુધી તેમની ખ્યાતિ અકબંધ રહેવાની છે.’